
REPUBLIKA HRVATSKA
TRGOVAČKI SUD U SPLITU
Split, Sukoišanska br. 6

R E P U B L I K A    H R V A T S K A

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom BELEROFONT j.d.o.o. Blizna Donja, Cesta br. 6, OIB: 15637536639, 15. studenog 2018.  

r i j e š i o   j e

I. Pozivaju se osobe koje imaju pravni interes za redovitim provođenjem stečajnog postupka nad dužnikom BELEROFONT j.d.o.o. Blizna Donja, Cesta br. 6, OIB: 15637536639, da u roku od 15 dana, a koji rok počinje teći istekom osmog dana od dana objave ovog rješenja na mrežnoj stranici e-Oglasna ploča sudova, solidarno uplate predujam u iznosu od 15.000,00 kn za namirenje troškova prethodnog i otvorenog stečajnog postupka na depozitni račun Trgovačkog suda u Splitu broj HR1623900011300000664, otvoren kod Hrvatske poštanske banke d.d. Zagreb, uz svrhu plaćanja "predujam za pokriće troškova stečajnog postupka br. 12. St-602/2018" te da u istom roku dostave ovom sudu dokaz o uplati zatraženog predujma.   

II. Ako u ostavljenom roku ne bude uplaćen zatraženi predujam iz točke I. ovog rješenja, sud će donijeti rješenje o otvaranju i zaključenju stečajnog postupka nad dužnikom. 


Obrazloženje

Financijska agencija, Regionalni centar Split (u daljnjem tekstu: FINA) podnijela je ovom sudu 22. kolovoza 2018. prijedlog za otvaranje stečajnog postupka nad dužnikom BELEROFONT j.d.o.o. Blizna Donja, a sve sukladno odredbama članka 110. stavak 1. Stečajnog zakona (Narodne novine broj 71/15 i 104/17, dalje SZ).

U prijedlogu FINE u bitnom je navedeno da dužnik na dan 17. kolovoza 2018., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 9.619,14 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik ima troje zaposlenih, a predlagatelj da ne raspolaže drugim podacima o imovini dužnika. 

Povodom podnesenog prijedloga, rješenjem ovog suda broj 12. St-602/2018 od 18. listopada 2018. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom.  


Dužnik se tijekom prethodnog postupka nije očitovao na podneseni prijedlog, a isto tako osobe ovlaštene za zastupanje dužnika nisu pristupile na zakazano ročište u prethodnom postupku.

Tijekom prethodnog postupka utvrđeno je da je kod dužnika ispunjen stečajni razlog nesposobnosti za plaćanje. Naime, FINA je za potrebe prethodnog postupka dostavila ovom sudu potvrdu o neizvršenim osnovama za plaćanje dužnika, a kojom se potvrđuje da dužnik na dan 13. studenog 2018., u Očevidniku redoslijeda osnova za plaćanje, ima evidentirane neizvršne osnove za plaćanje u neprekinutom razdoblju od 207 dana. Kako je dakle iz te potvrde FINE razvidno da dužnik, u Očevidniku redoslijeda osnova za plaćanje, ima evidentirane neizvršne osnove za plaćanje u neprekinutom razdoblju dužem od 60 dana to je samim time očito da kod dužnika postoji stečajni razlog nesposobnosti za plaćanje u smislu odredbi članka 6. stavak 1., stavak 2. podstavak 1. i stavak 4. SZ-a. 

Međutim, osim postojanja stečajnog razloga kod dužnika, iz rezultata prethodnog postupka također proizlazi i da dužnik nema vrjednije imovine koju bi ušla u stečajnu masu. Naime, osoba ovlaštena za zastupanje dužnika nije se očitovala o postojanju imovine kod dužnika, a niti je dostavila sudu popis imovine i obveza dužnika. Na traženje ovog suda za dostavom podataka o imovini dužnika, Ministarstvo unutarnjih poslova RH, PU Splitsko-dalmatinska je 31. listopada 2018. dostavila ovom sudu uvjerenje kojim se potvrđuje da dužnik nije evidentiran kao vlasnik vozila. Isto tako, Općinski sud u Splitu, Zemljišnoknjižni odjel Trogir dostavio je ovom sudu 30. listopada 2018. potvrdu kojom se potvrđuje da dužnik nije upisan kao vlasnik nekretnina na području nadležnosti tog odjela, dok je Općinski sud u Splitu, Zemljišnoknjižni odjel Split, 2. studenog 2018. dostavio ovom sudu potvrdu kojom se također potvrđuje da dužnik nije upisan kao vlasnik nekretnina na području nadležnosti tog odjela.

Odredbom članka 132. stavak 1. SZ-a propisano je da ako prije otvaranja stečajnog postupka sud utvrdi da imovina dužnika koja bi ušla u stečajnu masu nije dovoljna niti za namirenje troškova tog postupka ili je neznatne vrijednosti, rješenjem će pozvati osobe koje imaju pravni interes za provedbom stečajnog postupka da u roku od 15 dana uplate predujam za namirenje troškova prethodnog i otvorenog stečajnog postupka. Stavkom 2. tog članka SZ-a propisano je da ako osobe iz stavka 1. ovog članka ne predujme zatraženi iznos, sud će donijeti rješenje o otvaranju i zaključenju stečajnog postupka. 

Kako dakle tijekom prethodnog postupka nije utvrđeno postojanje imovine dužnika koja bi ušla u stečajnu masu i iz koje bi se mogli podmiriti barem troškovi stečajnog postupka, a kod dužnika je isto tako ispunjen stečajni razlog nesposobnosti za plaćanje, to bi stoga u konkretnom slučaju bili ispunjeni uvjeti za donošenje rješenja o otvaranju i istovremenom zaključenju stečajnog postupka nad dužnikom. Međutim, prethodno tom rješenju, a sukladno naprijed citiranim odredbama članka 132. SZ-a, valjalo je najprije pozvati vjerovnike odnosno osobe koje imaju pravni interes za provedbom stečajnog postupka nad dužnikom na uplatu predujma za namirenje troškova stečajnog postupka, jer ukoliko takav predujam bude uplaćen tada bi se mogao provesti redovni stečajni postupak nad dužnikom.

U odnosu na visinu predujma ističe se da je sud prilikom određivanja iznosa tog predujma imao u vidu predvidive troškove koji bi mogli nastati u stečajnom postupku, kao i nastale troškove prethodnog postupka. Ti troškovi se odnose na troškove nagrade i naknade troškova stečajnog upravitelja u ukupnom iznosu od 7.000,00 kn, troškove knjigovodstvenih usluga od 1.000,00 do 1.500,00 kn mjesečno, troškove platnog prometa, telefona, uredske troškove i troškove ostalih administrativnih poslova u iznosu od 500,00 do 1.000,00 kn mjesečno, a sve to pretpostavljeno na trajanju stečajnog postupka u vremenu od šest mjeseci. Pored tih troškova, svakako valja imati na umu i troškove zatvaranja starog i otvaranja novog računa dužnika, izrade novog pečata dužnika, troškove sređivanja arhivske građe dužnika, zatim eventualne troškove pokretanja i vođenja sudskih i drugih postupaka radi naplate potraživanja, troškove oglašavanja, kao i ostale troškove koji se javljaju u gotovo svakom stečajnom postupku. 

Uzimajući u obzir navedeno, ovaj sud smatra da bi očekivani iznos troškova koji bi mogli nastati u slučaju redovitog provođenja stečajnog postupka nad dužnikom iznosio ukupno oko 20.000,00 kn. Budući da je FINA obavijestila sud da je, sukladno odredbama članka 112. SZ-a, na ime predujma za troškove stečajnog postupka zaplijenjen iznos od 5.000,00 kn, to je stoga od navedenih ukupno predvidivih troškova stečajnog postupka valjalo oduzeti već zaplijenjeni iznos predujma od strane FINE pa je sukladno tome visina zatraženog predujma određena u iznosu od 15.000,00 kn.

Slijedom svega naprijed navedenog, a temeljem odredbi članka 132. stavak 1. i 2. SZ-a, odlučeno je kao u izreci ovog rješenja. 

U Splitu, 15. studenog 2018. 

Sudac

Paško Bačić, v.r.
za točnost otpravka-ovlašteni službenik
 Katarina Raos



Pouka o pravnom lijeku:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od osam dana od dostave rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. 

